Han fortalte blandt andet, at han sad helt alene med ansvaret for at kontrollere de mange anmodninger og, at hans nærmeste chef sad i Ringkøbing.

Udbytteskat Udbytteskat er den skat, man skal betale, når man har tjent penge på sine aktier i en virksomhed.

Udenlandske virksomheder skal ikke altid betale udbytte-skat i Danmark. Virksomhederne kan derfor søge Skat om at få den udbytteskat tilbage, som de har betalt af deres aktieudbytte.

Han beskrev desuden, hvordan han i flere omgange havde været i byen med en person, der repræsenterede den hovedmistænkte i sagen og vurderede, at det var derfor, at han var blevet sigtet.

Læs også : Sigtet skattemedarbejder sad mutters alene med milliardudbetalinger

Efterfølgende har Skat i flere omgange erkendt, at man har grebet arbejdet helt forkert an.

- Det er der ingen tvivl om. Der har både været alt for få medarbejdere på. De har også haft de helt forkerte kompetencer, siger den nuværende indsatsdirektør Jim Sørensen.

Jim Sørensen fortæller, at Skat nu har besluttet sig for at sætte revisionsuddannede kontrolfolk på opgaven med at kontrollere de komplicerede sager om refusion af udbytteskat til udenlandske aktionærer, der har aktier i danske virksomheder.

Skattechef: Jeg er videre

Den tidligere underdirektør vil ikke udtale sig om sagen og skriver i en mail til DR Nyheder.

- Da jeg er kommet videre i mit arbejdsliv, har jeg ikke lyst til at udtale omkring denne sag.

Læs også : TIDSLINJE Få overblikket over Danmarks største svindelsag

I september 2015 sendte den daværende direktør i Skat, Jesper Rønnow, to direktører og to underdirektører hjem som en konsekvens af skandalerne omkring inddrivelsessystemet EFI og udbytteskattesagen.

Hele den ansættelsesretlige side af den sag tog siden en overraskende drejning, da skatteminister Karsten Lauritzen knap et år senere valgte at fyre Jesper Rønnow.

Efter anbefaling fra Kammeradvokaten valgte han desuden at opgive at føre personalesager mod de hjemsendte chefer, og to af dem kunne derfor vende tilbage til Skat i nye stillinger.

Undersøgelse undervejs

I december 2016 besluttede et flertal i Folketinget i stedet at gennemføre en advokatundersøgelse af hele udbytteskattesagen.

- Den uvildige advokatundersøgelse, der nu sættes i gang, skal blandt andet belyse, hvordan Skat tilrettelagde og udførte udbetaling og kontrol af udbytterefusion, og om og hvordan denne tilrettelæggelse og udførelse af opgaven har haft betydning for, at det lykkedes at gennemføre svindlen, sagde Karsten Lauritzen den 16. december 2016 om undersøgelsen, der forventes at være færdig inden udgangen af 2017.

Siden august 2015 har Statsadvokaten for Særlig Økonomisk Kriminalitet (SØIK) efterforsket den samme sag.

Denne efterforskning har været hermetisk lukket, og statsadvokat Morten Jakobsen vil ikke oplyse, hvor langt han er med efterforskningen.

DR Nyheder har dog tidligere kunnet afsløre, at den hovedmistænkte i sagen er den britiske forretningsmand, Sanjay Shah, der i dag bor i Dubai. Sagen efterforskes i et tæt samarbejde med britisk og tysk politi med assistance fra blandt andet USA.

Læs webdokumentaren Milliardkuppet om svindelsagen ved at klikke på linket nedenunder.

Læs også : Milliardkuppet